
Automatisk indholdsfortegnelse i Word

I dette dokument vil du lære at anvende Words funktioner til formatering af overskrifter og automatisk generering af indholdsfortegnelse i skriftlige rapporter og større opgaver. Når du skriver opgaver og rapporter, skal du først og fremmest formidle et fagligt indhold til læseren. Men jo mere velstruktureret din rapport eller opgave er, jo bedre trænger dine argumenter og konklusioner igennem til læseren. Formatering af overskrifter og en overskuelig indholdsfortegnelse er et godt sted at starte, når du gerne vil formidle dine tanker og ideer på en professionel og indbydende måde. 
I dette dokument kan du læse om:
11.
Først skal du lære at anvende typografier i Word


21.1.
Sådan bruger du typografier i et Word dokument


31.2.
Genvej til typografier


42.
Sådan laver du din indholdsfortegnelse


62.1.
Opdatering af indholdsfortegnelsen




1. Først skal du lære at anvende typografier i Word

En typografi er en bestemt formatering af et stykke tekst. Der er fordefinerede typografier i Word, men du kan også selv etablere dine egne typografier. En typografi bestemmer hvilken punktstørrelse et stykke tekst skal have, om det skal fremhæves med fed, kursiv eller understregning, hvilken skrifttype, der skal bruges og hvor meget luft, der skal være før og efter en overskrift.
Med typografier kan du også bestemme det niveau et stykke tekst skal have. Med niveau menes overskrifter og brødtekst. Overskrifter kan igen inddeles i niveauer. Brug aldrig mere end 3 - 4 niveauer med tal. Se eksemplet nedenfor. Har du brug for flere niveauer inde i selve teksten, brug da kun overskrifter med fed eller kursiv, men ikke tal. Kommer man ned på mere end 4 niveauer med tal, begynder det at flimre for øjnene.
For at du kan generere en automatisk indholdsfortegnelse i Word, må du bruge typografier på de overskrifter inde i din rapport, som du ønsker medtaget i indholdsfortegnelsen. Husk også sidetal, som typisk sættes i nederste højre hjørne.

1.1. Sådan bruger du typografier i et Word dokument

· Skriv det stykke tekst ind, du gerne vil formatere med en typografi. F.eks. overskriften til første kapitel i din rapport.

· Marker teksten med musen.
NB: Du skal nu foretage en række valg omkring, hvilken typografi, du vil bruge, hvordan du vil nummerere dine overskrifter og om overskrifterne skal rykkes ind eller ej i forhold til vensre-margenen. Dvs. allerførste gang du bruger typografi på en overskrift i din rapport, skal du foretage overvejelser, der kommer til at gælde for hele rapporten. Det følgende er baseret på mine anbefalinger og på at gøre det så let som muligt for den studerende, der prøver at arbejde med typografier og indholdsfortegnelser allerførste gang.
· Klik på Formater i menu-linien øverst på skærmen.
· Klik på Punktopstilling i drop-down menuen, der kommer frem.

· Klik på fanebladet Flere niveauer. Det er her du skal træffe alle de afgørende valg.

· Klik på valgmulighed 2 i anden række. Min anbefaling er, at du vælger kun at arbejde med tal i dine overskrifter og at du vælger en form, hvor overskrifterne ikke rykkes ind. Dette betyder nemlig, at du kan arbejde med den samme venstre-margin overalt, hvilket er meget nemmere og mere tidsbesparende.

· Klik på OK. Den tekst, du skrev ind og markerede er nu blevet formateret og har fået kapitelnummer 1.
Bemærk at der nu er oprettet en genvej i Word, sådan at du ikke, hver gang du vil formatere en overskrift skal igennem hele processen ovenfor.
1.2. Genvej til typografier
Når du har foretaget alle de indledende valg som vist i punkt 1.1 ovenfor, behøver du blot at gøre følgende, når du har indtastet et stykke tekst, der skal formateres som en overskrift på niveau 1, 2 eller 3:
· Marker den tekst, du vil formatere.
· Klik på pilen ud for ”typografi-boksen” i menu-linien. Der vil ofte stå Normal i denne boks. Normal er lig med brødtekst.

· Du har nu adgang til alle niveauer i den typografi, du valgte før. Vælg nu blot det rigtige niveau og din overskrift vil blive formateret og nummeret. Nummereringen sker fortløbende, sådan at der er sammenhæng i din rapport.
2. Sådan laver du din indholdsfortegnelse
Når du har sat det sidste punktum i din rapport og har formateret alle overskrifter efter den valgte typografi, skal du foretage en række tjeks, før du kan indsætte en indholdsfortegnelse lige før indledningen i din rapport. For at sidetallene i indholdsfortegnelsen skal komme til at passe, må du sørge for følgende:

1. Indsæt en tom side til indholdsfortegnelsen. Denne side skal indsættes lige før rapportens første kapitel. Du skal ikke nummerere siden med indholdsfortegnelsen. Lav et sektionsskifte, sådan at siden med indholdsfortegnelsen kommer til at fremstå som en selvstændig enhed, så kan du samtidig undlade nummerering af denne side. Selve rapporten vil jo så starte på side 2, men når du indsætter sidetal, kan du sætte Word til at starte ved 1.

Sådan laver du et sektionsskifte
· Stil cursoren på det sted i dit dokument, hvor du ønsker et sektionsskifte indsat

· Klik på Indsæt i menu-linien øverst på skærmen

· Klik på Sideskift m.m….

· Klik og vælg Næste side under overskriften Sektionsskift
· Klik på OK
2. Kig hele rapporten igennem. Der må ikke stå overskrifter allernederst på en side. Tjek at figurer, tabeller og lign. står pænt på siderne. Når du er tilfreds skal du stille cursoren på den side, du har reserveret til indholdsfortegnelsen og gøre følgende:
3. Skriv overskriften: Indholdsfortegnelse. Denne formateres separat, da den jo ikke skal fremgå af indholdsfortegnelsen. Lav en blank linie. Nu er du klar til at indsætte selve indholdsfortegnelsen.

4. Klik på Indsæt
5. Klik på Reference
6. Klik på Indeks m.m.
7. I den dialogboks, der kommer frem skal du klikke på fanebladet Indholdsfortegnelse. På næste side kan du se en detaljeret beskrivelse af de valgmuligheder, du nu har.

Hvis du er tilfreds med standardindstillingerne klikker du blot OK. Du kan også selv vælge det format, der falder mest i din smag og ændre visningen af niveauer fra 3 til f.eks. 2. Husk blot at afslutte med et klik på OK knappen. Nu genererer Word en automatisk indholdsfortegnelse, der medtager alle de overskrifter i din rapport, som du har formateret med den valgte typografi.
2.1. Opdatering af indholdsfortegnelsen
Hvis du tilføjer noget til rapporten efter du har lavet indholdsfortegnelsen skal du blot markere den allerede eksisterende indholdsfortegnelse med musen. Højreklik derefter på det markerede område og vælg Opdatér felt. Husk at vælge Opdatér alt, sådan at du også får opdateret sidetal og ikke kun tekst. God fornøjelse.

Overskrift på 1. niveau. Markerer overordnet kapitel.





Overskrift på 2. niveau. Markerer underafsnit til kapitlerne.





Overskrift på 3. niveau. Markerer underafsnit til underafsnittene på 2. niveau.





Du ser her den typografi, du valgte under punkt 1.1. ovenfor. Klik og vælg det niveau, du har brug for.





Her kan du vælge, hvor mange niveauer, der skal med i din indholdsfortegnelse. Du kan f.eks. begrænse indholdsfortegnelsen til niveau 1 og 2, hvis den dermed bliver mere overskuelig. Den må meget gerne kun fylde 1 side.





Her er fanebladet Indholdsfortegnelse.





Her kan du vælge mellem forskellige typer af indholdsfortegnelser med hver deres specielle formatering. Brug gerne en type med tabulatorfyldtegn, dvs. prikker eller streger, der guider øjet fra overskriften til venstre og over til sidenummeret til højre. Du skal også sikre dig, at der kommer sidetal med.









Inger-Marie F. Christensen

